Epiċentru ta' mwiet fost in-nisa tqal Il-Brażil huwa l-agħar pajjiż li tista' tgħix fih mara tqila fi żmien il-Covid-19 Miktub minn Carmen Cachia Fil-Brażil, ħames nisa tqal minn kull mija li jkunu infettati bil-Covid-19, qegħdin imutu. Din ir-rata xokkanti ta' mwiet fost in-nisa tqal hija disa' darbiet aktar minn dawk f'pajjiżi oħra Amerikani. Il-Brażil sar l-epiċentru globali ta' mwiet fost in-nisa tqal kawża tal-Covid-19 u għaldaqstant huwa meqjus bħala l-agħar pajjiż fid-dinja biex mara f'dan l-istat tgħix fih waqt il-pandemija tal-Coronavirus. Dan b'mod speċjali għal dawk in-nisa fqar u ta' karnaġġjun skura li jkunu qegħdin jistennew tarbija. Għal ħut Lidiane, mara li kienet daħlet fl-40 ġimgħa tat-tqala, il-mewt tagħha bla dubju seħħet minħabba li kienet mara tqila ta' karnaġġjun skura li kienet tiddependi minn sistema tas-saħħa mibnija fuq dak li huma ddeskrivew bħala "struttura razzista fil-Brażil". Lidiane, li baqgħet taħdem sal-aħħar tat-tqala tagħha, kellha twelled b'urġenza b'ċesarja minħabba li mardet bil-Covid-19. Wara li kellha t-tarbija, saħħitha ddeterjorat tant ddaħħlet fit-taqsima tal-kura intensiva u tpoġġiet fuq ventilatur. Dan sakemm wara 16-il jum, l-omm friska tilfet il-battalja għal ħajjitha. Hija mietet b'attakk tal-qalb wara li ngħatat trattament li jinsab f'fażi esperimentali bil-hydroxychloroquine, mediċina li hija appoġġjata mill-President Jair Bolsonaro u l-Bord Federali tal-Mediċini tal-Brażil. Dan minkejja li x-xjenza ppruvat li t-trattament bil-hydroxychloroquine m'huwiex effettiv kontra dan il-virus. Każ ieħor aktar riċenti rrapportat f'"The Wall Street Journal" huwa dak ta' Taissa Souza, maniġer li kellha twelled f'April li għadda. Ġara li fi Frar hija mardet serjament bil-Covid-19 u ma setgħetx tieħu n-nifs sew. Minħabba l-qagħda kritika tagħha, it-tobba ddeċidew li jgħinuha biex twelled lil binha qabel ukoll b'ċesarja. Dawn waslu għal din id-deċiżjoni minħabba li t-tarbija fil-ġuf kien qiegħed jagħfas fuq il-pulmun tal-omm mifni mill-virus. Sfortunatament, l-intervent sar tard wisq u Souza, mara li dejjem gawdiet minn saħħa eċċellenti qabel ma rriżultat pożittiva għall-Covid-19, mietet tliet ġimgħat wara ċ-ċesarja. Ir-raġel u missier tal-ulied imnikket qal li, "il-povra omm ma kellhiex iċ-ċans li żżomm ta' mill-inqas darba lit-tarbija ġdida tagħna u lanqas kellha ċans tagħti l-aħħar tislima lil binha l-ieħor li għandu biss erba' snin. Kienet għadha żagħżugħa u ma nistax naċċetta dak li ġralha". Ir-raġel tagħha, Victor Silva, żied jgħid li, "uliedna se jkollhom jitrabbew mingħajr l-imħabba u l-protezzjoni t'ommhom". Rata ta' mwiet doppja mis-sena ta' qabel Ta' kull xahar fil-Brażil, bħal dawn iż-żewġ nisa tqal, mijiet oħra qegħdin imutu kawża tal-Covid-19. Skont informazzjoni maħruġa mill-gvern lokali, din r-rata ta' mwiet fost dawn il-persuni meqjusa vulnerabbli, hija d-doppju ta' dik li kellhom is-sena l-oħra. Riċerkaturi fil-qasam tas-saħħa jemmnu li din it-traġedja qiegħda sseħħ minħabba l-varjant il-ġdid tal-virus – il-P.1. B'kollox, mill-bidu tal-pandemija tal-Covid-19 fil-Brażil, jingħad li mietu aktar minn 800 mara tqila u oħrajn li kienu laħqu welldu. Skont tagħrif miġbur mill-Pan American Health Organisation (PAHO) irriżulta li fil-pajjiżi Ameriikani mill-inqas 1,000 nisa tqal mietu b'komplikazzjonijiet tal-Covid-19. Dan it-tagħrif inġabar minn 24 pajjiżi differenti u kien ikkonfermat li n-nisa fil-Brażil huma fl-akbar periklu minnhom kollha. F'dan il-pajjiż ukoll kien irrapporrtat li mill-bidu tal-pandemija mill-inqas 579 tarbija taħt is-sena mietu bil-Covid-19. Mijiet ta' trabi twieldu qabel iż-żmien f'tentattiv li jsalvaw lill-ommijiet morda mentri oħrajn mietu fil-ġuf minħabba nuqqas ta' ossiġnu mill-omm li tkun qiegħda tissielet biex tieħu n-nifs. Trabi oħra spiċċaw imutu xorta waħda fl-ewwel xhur ta' ħajjithom minħabba li kienu pożittivi għall-virus. Riċerka fuq skala mondjali kienet diġà wissiet li n-nisa tqal huma f'riskju akbar għall-Covid-19. Studju mifrux minn Ċentri għall-Kontroll u l-Prevenzjoni tal-Mard fl-aħħar tas-sena l-oħra sabu li nisa tqal fi żmien il-pandemija għandhom 70% ta' aktar ċans li jmutu minn oħrajn tal-istess età li ma jkunux qegħdin jistennew tarbija. Dan il-periklu għan-nisa tqal fil-Brażil jidher li huwa prevalenti u pjuttost bla kontroll minħabba li n-numru tal-vittmi li suppost se jagħtu l-ħajja, qegħdin imutu kemm huma, kif ukoll it-trabi li jkunu qegħdin iġorru fil-ġuf. Is-sitwazzjoni fil-Brażil tant hija serja, b'rata ta' aktar minn 4,000 imwiet kuljum fost il-popolazzjoni kollha, li l-gvern lokali talab biex almenu dawk li għandhom pjan li jestendu l-familja, jipposponu t-tqala sakemm jgħaddi l-agħar tal-pandemija. Dan aktar u aktar hekk kif il-varjant il-ġdid qiegħed iħalli ħerba akbar mill-virus oriġinali fil-pajjiżi tan-Nofsinhar tal-Amerika. Sistemi tas-saħħa mbawżra u razziżmu Kien f'April tal-2020 li l-Brażil esperjenza l-ewwel mewġa tal-pandemija u issa jinsabu fit-tielet waħda. Studji sabu li r-riskji għal nisa tqal mill-virus huma akbar iżda fil-Brażil din ir-rata hija aktar għolja minħabba li fil-pajjiż hemm problemi u nuqqas fis-sistema tas-saħħa. Fost it-tagħrif miġbur irriżulta li 15% tan-nisa tqal ma tpoġġewx fuq ventilatur; 28% ma kellhomx sodda fl-ICU u 36% ma tpoġġewx fuq apparat għal assistenza fin-nifs (ventilaturi). Studju ieħor wera kif razziżmu strutturali żied il-perklu biex Lidiane tmut. Dan ħareġ fiċ-ċar minn għadd ta' rapporti mill-midja li rrapportaw li r-riskju li jmutu nisa tqal ta' karnaġġjun skura jew li jkunu għadhom kif welldu, huwa d-doppju minn dawk ta' nisa bħalhom iżda b'karnaġġjun bajda. Esperti fil-Brażil qalu li l-varjant P.1 tal-Covid-19, li ħakem f'leħħa lil dan il-pajjiż, jidher li huwa l-kaġun taż-żieda qawwija fir-rati ta' mwiet fost in-nisa tqal. Uħud minn dawn l-ommijiet pożittivi għall-virus qegħdin iwelldu trabi mejta (stillborn) jew inkella jwelldu lit-trabi qabel iż-żmien diġà infettati bil-virus. Andrè Ricardo Freitas, espert tal-epidemiji fil-Kulleġġ Sao Leopoldo Mandic f'Campinas li għamel studju proprju fuq l-impatt ta' dan il-varjant ġdid, ikkonferma li, "żgur li l-varjant P.1 jattakka ferm aktar bil-qawwi lin-nisa tqal u ħafna drabi jekk l-omm ikollha l-virus, it-tarbija fil-ġuf ma tgħix jew inkella jmutu t-tnejn li huma". Espert mediku u assistent professur f'Havard imħasseb qal li dak li qiegħed jiġri fil-Brażil huwa ta' inkwiet kbir u li, "nista' nimmaġina l-biżgħa kbira li tinħass meta l-gvern lokali jħabbar li hemm varjant ġdid li jattakka lin-nisa tqal b'modi differenti u li jkun aktar agressiv". It-theddida għal ħajjet in-nisa tqal hija wkoll fl-Indja. Dan il-pajjiż ukoll jinsab taht morsa minħabba mewġa qawwija tal-Covid-19. L-infezzjonijiet u l-imwiet f'dan il-pajjiż popolat u fqir huma għolja mmens u hemm tħassib kbir għan-nisa tqal fih ukoll. Sfortunatament m'hemmx tagħrif biżżejjed dwar l-impatt li l-virus qiegħed iħalli fuq il-popolazzjoni Indjana u t-total reali ta' mwiet fost in-nisa tqal, trabi u tfal għadu mhux magħruf. Li huwa żgur però, huwa li aktar nisa tqal qegħdin ikollhom konsegwenzi serji fuq saħħithom meta jiġu infettati bil-Coronavirus. Nisa tqal, trabi u tfal vittmi tal-Covid-19 L-esperti kemm fil-Brażil, fl-Ewropa kif ukoll fl-Istati Uniti qablu li l-ammont ta' tfal li ħajjithom intemmet ħesrem bil-Covid-19 fil-Brażil huwa għoli wisq. Fost l-akbar raġunijiet issuspettati li qegħdin iwasslu għall-imwiet fost in-nisa tqal, trabi u tfal żgħar hemm is-sistema tal-isptar fil-Brażil u n-nuqqas ta' aċċess għall-kura tas-saħħa adegwata għal kulħadd. Sistema tas-saħħa mhux b'saħħitha twassal għal aktar imwiet. Fil-fatt fl-1 ta' Ġunju l-Brażil f'ġurrnata waħda biss, irrapporta 94,509 każijiet ġodda. Ta' kuljum dan il-pajjiż għandu medja ta' 66,000każijiet ġodda ta' Covid-19, rata li hija akbar minn dik tal-Ewropa kollha magħduda flimkien u madwar 80% aktar mill-Indja meta l-kalkolu jsir per capita. S'issa, kważi nofs miljun Brażiljani mietu minn dan il-virus qerried li oriġina miċ-Ċina u nfirex globalment f'din l-aħħar sena u nofs.